Banorët e zonave rurale të Greqisë, viktimat e harruara të krizës
Grekët në zonat rurale thonë se problemet financiare po i godisin ata më rëndë se sa të tjerët.
Kjo është Maqedonia Perëndimore në malet veriore të Greqisë. Këtu, erërat e ftohta ekonomisë në krizë ndihen më tepër se kudo. Qyteti Ptolemaida ia detyron ekzistencën e tij një industrie të vetme, asaj elektrike. Në faqet e kodrave shikon oxhaqet e termocentraleve. Aty këtu, peizazhin e thyejnë minierat të cilat furnizojnë uzinat me linjit ose qymyrin ngjyrë kafe. Kompania elektrike është në pronësi të shtetit. Të ardhurat e saj janë në rënie dhe kësaj i shtohen edhe shkurtimet qeveritare. Për punëtorët, kjo parashikon katastrofë. Në qytetin e afërt të Kozanit, Lefteris Ionadis është mes drejtuesve të grupit aktivist, "Lëvizja e Pavarur e Kozanit." Ky rajon ka shkallën më të lartë të papunësisë në Greqi, 17 përqind. Si një nga zonat më të varfëra të Evropës, ai merr subvencione të mëdha nga Bashkimi Evropian. Qeveria ka në plan të shesë ndërmarrjet shtetërore për të ndihmuar në pagimin e borxheve. Njerëzit këtu thonë se janë të frikësuar për të ardhmen që i pret. Kryetari i Bashkisë së Kozanit quhet Lazaros Malutas. Ai thotë se masat e ashpra po sjellin pasoja të rënda për ekonominë. Lefteris Ionnadis, i cili vëzhgon ndikimin e minierave dhe termocentraleve mbi mjedisin, thotë se qeveria nuk duhet t’i braktisë planet për t’i kthyer termocentralet në qendra prodhimi të energjisë së përtëritshme. Kriza ekonomike ka çuar në protesta të dhunshme dhe greva në Athinë - imazhet e të cilave shihen prej muajsh kudo në botë. Por përtej kryeqytetit, në skajet e largëta të Greqisë, shumë njerëz thonë se në fakt janë ata viktimat e vërteta të krizës borxhit.